Nakon objave teksta u kojem je prozvana zbog svojih skandaloznih objava o ‘čistoj Europi’, Mađarević je na svom Facebooku komentirala medijske napise, a sada pak tvrdi da je hakirana

Nakon što su u javnost izašli skandalozni komentari koje je hrvatska diplomatkinja Elizabeta Mađarević objavljivala na svom Facebooku promptno je pozvana u Ministarstvo vanjskih i europskih poslova koje se ogradilo od njezinih stavova.

Nakon objave teksta u kojem je prozvana zbog svojih skandaloznih objava o “čistoj Europi”, Mađarević je na svom Facebooku komentirala medijske napise napisavši: “Niti sam dužnosnik, niti političar, već obična osoba koja ima pravo na privatnost, ali imam svoje konzervativne stavove od kojih ne odstupam i koje dijelim slobodno jer živim u slobodnoj zemlji, a koji su zasnovani na činjenicama”.

Ipak, čini se da je sada okrenula ploču. Za Finix magazin kazala je kako je njezin profil zapravo hakiran.

DIPLOMATKINJA HITNO POZVANA U MINISTARSTVO: Zrinjevac reagirao nakon skandaloznih objava o ‘čistoj Europi’

Začuđena nakon poziva iz ministarstva

“Moj profil je hakiran i začuđena sam onim što se prenosi. Ja u svemu na službenim dužnostima slijedim politiku vlade RH. Nitko me od novinara nije zvao ni pitao za tu izjavu. Na godišnjem sam odmoru izvan Hrvatske i ništa mi drugo osim tužbe protiv onih koji o meni šire neistine ne pada sada na pamet. Karijerni sam diplomat, što znači da služim hrvatskoj Vladi i državi u svojem službenom djelovanju”, kazala je za spomenuti portal Mađarević, napominjući kako je krajnji cilj napada zasigurno Vlada RH te novi ministar vanjskih i europskih poslova.

Podsjetimo, kao što je prvi objavio Index, Mađarević je na svom Facebooku objavljivala rasističke komentare.

SRAMOTNI KOMENTARI NAŠE DIPLOMATKINJE U BERLINU: Na fejsu širila teški rasizam o ‘čistoj Europi’; oglasila se i ona: ‘Nisam političarka’

“Čista i autentična Europa. Samo bijeli Europljani, kako je bilo prije samo 30 godina u cijeloj Europi. Ovo bi trebala biti dobra reklama za odmor. Netko bi pomislio da to više nije moguće, ali na sreću jest”, napisala je Mađarević ispod fotografije hrvatske obale.